“แบงก์ชาติอังกฤษ” ปรับขึ้นดอกเบี้ย 0.25% นิวไฮรอบ 13 ปี
“ธนาคารกลางอังกฤษ” ปรับขึ้นดอกเบี้ย 0.25% สู่ระดับ 1.25% สูงสุดในรอบ 13 ปี เพื่อสกัดเงินเฟ้ออังกฤษพุ่งแตะ 9% ในเดือนเม.ย.สูงสุดในรอบ 40 ปี
“ธนาคารกลางอังกฤษ” ปรับขึ้นดอกเบี้ย 0.25% สู่ระดับ 1.25% สูงสุดในรอบ 13 ปี เพื่อสกัดเงินเฟ้อพุ่ง
16 มิ.ย. 2565

ผู้สื่อข่าวรายว่า ธนาคารกลางอังกฤษ (BoE) มีมติ 6-3 ปรับขึ้นอัตราดอกเบี้ยนโยบาย 0.25% สู่ระดับ 1.25% ในการประชุมวันนี้(16 มิ.ย.65) ซึ่งเป็นระดับสูงสุดในรอบ 13 ปี เพื่อสกัดการพุ่งขึ้นของเงินเฟ้อ โดยคณะกรรมการนโยบายการเงินของ BoE จำนวน 6 คนเห็นชอบต่อมติดังกล่าว ขณะที่อีก 3 คนลงมติให้มีการปรับขึ้นอัตราดอกเบี้ย 0.50% สู่ระดับ 1.50%
ทั้งนี้ BoE ประกาศขึ้นอัตราดอกเบี้ยในวันนี้สอดคล้องกับการคาดการณ์ของตลาด และเป็นการปรับขึ้นอัตราดอกเบี้ยเป็นครั้งที่ 5 ติดต่อกันนับตั้งแต่เดือนธ.ค.2564 ท่ามกลางความกังวลเกี่ยวกับเงินเฟ้อ
ขณะที่เงินเฟ้อในอังกฤษพุ่งแตะ 9% ในเดือนเม.ย. ซึ่งเป็นระดับสูงสุดในรอบ 40 ปี หลังจากที่ราคาอาหารและพลังงานต่างพุ่งขึ้นจากการที่รัสเซียส่งกำลังทหารบุกโจมตียูเครนเมื่อวันที่ 24 ก.พ. ขณะที่ BoE คาดว่าเงินเฟ้อจะพุ่งสูงกว่า 10% ในปีนี้